b'\n_START_ARTICLE_\nMala stra\xc5\xa1nica\n_START_SECTION_\nOpis\n_START_PARAGRAPH_\nMala stra\xc5\xa1nica zraste od 40 do 90 cm visoko. Drobni ro\xc5\xbenati cvetovi so zdru\xc5\xbeeni v glavi\xc4\x8dasto socvetje in so brez ven\xc4\x8dnih listov ter imajo zelenkastorde\xc4\x8do \xc4\x8da\xc5\xa1o in \xc5\xa1tevilne pra\xc5\xa1nike. Cveti od maja do junija._NEWLINE_Listi so pernato deljeni, dolgi od 5 do 30 cm in so sestavljeni iz 7 do 25 listi\xc4\x8dev, nasajeni pa so na kratke peclje. Listi\xc4\x8di so sivkasto zelene barve. So podolgovati do okrogli z nazob\xc4\x8danim robom in dolgi do 2 cm. Iz oplojenih cvetov se razvijejo rumeno rjava plo\xc5\xa1\xc4\x8data brazdasta semena, ki ostanejo na osi socvetja do popolne zrelosti. Velikost semen je okoli 3 mm. Steblo rastline je dlakavo.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nDomovina rastline je zahodna, osrednja in ju\xc5\xbena Evropa ter Severna Afrika, kasneje pa se je raz\xc5\xa1irila tudi v Severno Ameriko. Najbolje uspeva na rahlih apnen\xc4\x8dastih tleh in jo najpogosteje najdemo na su\xc5\xa1natih travnikih, bre\xc5\xbeinah in ob poteh._NEWLINE_Zaradi \xc4\x8dreslovine, ki jo vsebuje rastlina, so jo v ljudskem zdravilstvu pogosto uporabljali za zaustavljanje driske. Pogosto mlade liste pripravljajo tudi v solati, saj imajo prijeten okus po kumarah in orehih.'